WYNOES KLEINER, MAAR GEHALTE LYK GOED – Wyn-SA
SA WYNOES 2019:
LAAGSTE IN JARE, MAAR GEHALTE PUIK
Die Suid-Afrikaanse wynbedryf het in 2019 'n rekord lae oes behaal, grootliks vanweë die nagevolge van die voorafgaande droogte en wisselvallige weerstoestande gedurende die seisoen. Wynmakers is egter positief oor die gehalte van vanjaar se oes.
Die 2019-wyndruifoes word op 1 225 620 ton beraam volgens die mees onlangse beraming van die bedryfsliggaam Sawis (Suid-Afrikaanse Wynbedryfinligting en -stelsels) op 26 April 2019. Hoewel dit slegs 1.4% kleiner as verlede jaar is, het die opbrengs vir die tweede agtereenvolgende jaar gekrimp en is dit die laagste oes sedert 2005 toe 1 171 632 ton gepars is.
Hoewel die meeste streke goeie reënval gedurende die seisoen ontvang het, was die nagevolge van die voorafgaande drie jaar lange droogte steeds sigbaar en wingerde en gronde sal tyd neem om te herstel. "Die na-oesperiode was steeds droog, wat beteken heelwat produsente kon nie noodsaaklike na-oesbesproeiing toepas nie. Blare het dus vroeg geval en wingerde kon nie die nodige reserwes opbou om hulle deur die seisoen te dra nie, wat in ruil 'n effek op korrelset en -groei gehad het," sê Viljoen.
Die Noord-Kaap, Swartland-, Paarl- en Worcester-streke het groter oeste as verlede jaar geproduseer, maar van 'n lae basis na groot verliese in 2018.
Breedekloof en die Kaap-Suidkus se opbrengste was ietwat kleiner, in lyn met die gemiddeld.
Robertson en Stellenbosch het ook kleiner oeste gerealiseer, maar die Olifantsrivier- en Klein Karoo-streke is vir die tweede agtereenvolgende jaar die hardste deur die droogte getref.
"Ons het vanjaar weer gesien dat wyndruiwe wat virusvry is en goed bestuur word heelwat beter doen as ander in terme van beide die opbrengs en gehalte. Ons moedig alle wyndruifprodusente aan om hierdie voorbeeld te volg," sê Viljoen.
Francois Viljoen van Vinpro
Die 2019 wynoes – sap en konsentraat vir nie-alkoholiese doeleindes, wyn vir brandewyn en distilleerwyn ingesluit – sal na verwagting 951.8 miljoen liter beloop, teen 'n gemiddelde verhaling van 777 liter per ton druiwe.
Lente is gekenmerk deur groot weerskommelinge, wat tot kleiner, losser en ongelyke trosse, asook kleiner korrels aanleiding gegee het. Wingerde was stadig uit die blokke en groei onreëlmatig weens 'n afwisseling tussen warm en koue dae, asook koue grondtemperature.
'n Hittegolf aan die einde van Oktober is deur koue, winderige toestande gedurende die blom- en setperiode van heelwat wingerde gevolg. Dit het tot ongelykheid in trosse en korrels tussen wingerde in dieselfde blok en selfs op dieselfde wingerdstok gelei. Gereelde reënbuie in hierdie tyd het daartoe gelei dat produsente hard moes werk om siektes soos donsskimmel te beheer, wat in sommige gevalle tot oesverliese bygedra het.